逆天奇案2|陳展鵬力戰真軍人斜坡混戰打到腳軟 開拍前狂操體能
由劉家豪總監製的《逆天奇案2》,昨晚(1日)首播的《逆天奇案2》,一開首已進入戲肉。在「殺虎案」破案後三個月,O記阿頭許浚森(陳展鵬飾)及沈韋力(黃智賢飾)奉命聯同G4、警隊護送組及飛虎隊保護非洲某國政要,期間遭「僱傭兵」集團襲擊,隨即引爆連串爆炸、槍戰、飛車、閃避、追逐及埋身肉搏場面。雖然阿森與阿力施展渾身解數、裏應外合保護政要,可惜對方仍難逃一死,警方亦有六人殉職。眾人著手調查期間「僱傭兵」集團發生內訌,五個死剩兩個,阿森及阿力憑著關鍵線索追緝在逃最後兩名殺手!另邊廂,阿森因為前度馬穎思阿Wing(林夏薇飾)收回辭職決定調職往心理服務課而暗存復合祈盼,但原來阿Wing早已決心放下一切。
昨晚(1日)為時超過5分鐘的大型場面,絕對是重頭製作,除了多角度拍攝殺手開槍及警方還擊場面,一鏡過鏡頭更突顯緊湊性及真實感,其中一場戲鏡頭360度影完展鵬型爆閃避子彈後、即緊接直落轉往後方拍攝正值開槍的殺手,令緊張氣氛頓時升溫。由於場口涉及大量車輛及演員,眾人更全程處於激戰狀態,故場口除了對於拍攝團隊是重大考驗,對於演員來說亦是身手考牌作。而陳展鵬(煎Pan)在槍戰及樹林追逐戰兩大場口均表現出色,除了要不斷「擒高擒低」,更要做出單手凌空飛躍車頭冚後開槍動作、單手型格換子彈匣、在斜坡上肉搏滾地沙兼大腳趷起,及捐褲浪以飛腳勾跌對手等,每個鏡頭齋睇都感到吃力,煎Pan亦明顯全程拍到滿頭大汗。據知相關場口拍攝接近一星期、台前幕後動員超過200人,製作費更高達7位數,十分有誠意!
煎Pan受訪時透露每次拍動作戲前都會花兩至三個月時間鍛煉體力及耐力,並謂槍戰場口最高難度是要忍受接近40度的炎熱天氣、及現場車輛散發出的熱氣:「每次拍動作戲前我覺得自己嘅體能同耐力訓練都要好足夠,最重要係唔可以畀自己受傷,因為受咗傷後面嘅戲就好難配合到,外景、廠景同文戲都會受影響。我經驗係每次開戲前兩至三個月就要開始練腿力,例如跑步、跳躍等;都好多謝今次武術指導偉仔,我同佢基本上呢十年裏面都係合作無間,佢會知我能力去到邊,我覺得班底默契係非常重要。拍戶外槍戰嗰日,正正係嗰年香港最熱嗰個星期,我哋真係成37-40度喺出面焗住,最辛苦係就算體能頂得順,喺咁酷熱嘅天氣裏面、仲架車係開住嘅,我哋全部人喺車邊都係好熱好熱好熱,同埋因為要攞架車嚟做掩護,我哋都有辣親手腳。」
除了槍戰戲「高溫難當」,煎Pan續指斜坡打鬥戲亦是「腳力」大考驗:「其實個斜坡都真係企唔穩、都斜嘅,我哋成Log戲基本上十幾個鐘都喺斜坡度打。嘩!我打完之後,第2日隻腳其實有啲行都行唔到,因為平衡唔到!我哋拍時都好驚傷,因為我哋要起飛腳,又要踢、又要走、又要起身,最難就係因為喺斜路嗰度。」煎Pan續指是次拍攝有真軍人及僱傭兵當「外援」,令拍攝時感覺更有真實感及挑戰性:「so far我哋都過關啦,我哋要同真軍人去拍呢啲戲,軍人嘅體能係超出我哋可能10到20倍,始終我哋都係演員。所以今次套劇可以有一種咁真實同埋咁震撼嘅感覺,都係要多謝幕後安排我哋同到真係好好嘅特技演員同真軍人交流。今次我覺得好真實,我哋由第一單Case就開始捱打,我哋係要靠意志同責任去堅守番個崗位。」
除了動作場口,昨晚「彩蛋」先後有黃庭鋒飾演的急症室醫生,及同樣飾演醫生的孫耀威。繼《Click入黃金屋》後相隔足足16年再現無綫劇集的孫耀威,據知是次客串是因為很想參與好朋友家豪哥總監製的劇集,但由於孫耀威本身行程相當忙碌,幾經調動下終安排出半天時間參與拍攝。問到家豪哥孫耀威之後還會否參與單元故事演出,家豪哥大賣關子搞笑謂:「你哋睇落去咪知咯。」至於因檔期關係由主演變彩蛋的庭鋒,雖然演出時間很短,但堅持努力調配時間參與拍攝的他仍感到十分開心,陳志江透露:「庭鋒尋晚睇完有打畀我,話雖然只係出咗短短幾個鏡頭,但佢話拍到佢好有型,所以超開心。」